नंदी गी किश दिन होर कट्टने पेई गे। नुहाड़ा मन इक पल बी उत्थें रौह्ने गी नेईं हा करदा। पर, करदी के? अपने-आप ते जाई नेईं ही सकदी। उसने केई कतित्थे कम्म शुरु करी दित्ते। भैड़े-भैड़े बोल बोलन लगी पेई। गल्ला-गल्ला उप्पर बेह्ड़े-म्हल्ले आलें कन्ने ते माऊ कन्ने लड़न लगी पौंदी रेही। लड़ने दे ब्हाने तुपदी रेही। केईं बारी माऊ कन्ने लड़दे होई आखदी--"मिगी इनें औतरजानें इस्सै करी ब्याहेआ जे आऊं इत्थें गें र’मां। पैह्लें ब्याह्दें नेईं हे ते हून भेजदे गै नेईं। में किन्ना-क चिर ए पिट्ट-स्यापा करदे रौह्ना ऐ। इक बारी हून भेजो ते फी में इत्थें फूकन बी नेईं औना।"